‘SAT’ทะลุเป้าโกยเฉียดหมื่นล้าน
มาร์จินเพิ่มลงทุนต่อยอดธุรกิจ‘AIT-MFEC’รับเหนื่อยปีนี้
29 ส.ค. 2555

มาร์จินเพิ่มลงทุนต่อยอดธุรกิจ‘AIT-MFEC’รับเหนื่อยปีนี้
SAT เขย่งเป้ารายได้ปีนี้โต 48% โกยเฉียดหมื่นล้านบาท มาร์จินเพิ่ม ธุรกิจหรูอีกหลายปี ส่วน AIT พลาดเป้า MFEC ยันโต 15%
นายวีระยุทธ กิตะพาณิชย์ กรรมการผู้อำนวยการ บริษัท สมบูรณ์ แอ๊ดวานซ์ เทคโนโลยี (SAT) เปิดเผยว่า บริษัทได้ปรับเป้าหมายรายได้ปี 2555 จากเติบโต 40% เป็น 48% คิดเป็นเงินประมาณ 9,500 ล้านบาท ซึ่งเป็นไปตามการเติบโตของอุตสาหกรรมยานยนต์ที่ฟื้นตัวหลังน้ำท่วม จึงมีการเร่งการผลิตอย่างเต็มที่ 
นอกจากนี้ บริษัทยังคาดอัตรากำไรขั้นต้น (มาร์จิน) ในไตรมาส 3 และ 4 จะอยู่ที่ 18-20% จากครึ่งปีแรกที่ 15-16% และรวมทั้งปีคาดว่ามาร์จินเฉลี่ยจะอยู่ที่ 19% โดยรายได้ในครึ่งปีหลังเติบโตประมาณ 17-18% จากครึ่งปีแรก
นายวีระยุทธ กล่าวว่า ในปีนี้บริษัทมีอัตราการใช้กำลังการผลิตสูงขึ้นมาที่ 75% และจะเพิ่มเป็น 80% ในปีหน้า หลังเพิ่มประสิทธิภาพการผลิต 
“เราคาดอัตราการเติบโตเฉลี่ยสะสมต่อปี (ปี 2554-2557) จะอยู่ที่ 20%” นายวีระยุทธ กล่าว
บริษัทเตรียมเงินลงทุนปกติในปีนี้ประมาณ 800 ล้านบาท และปีหน้าจะใช้อีก 700 ล้านบาท ส่วนปี 2557 จะใช้อีก 200 ล้านบาท เพื่อปรับปรุงประสิทธิภาพในการผลิต ซึ่งยังไม่รวมแผนงานที่บริษัทอยู่ระหว่างศึกษาการลงทุน และร่วมทุนตั้งโรงงานผลิตเพลาข้างรถกระทบในประเทศอินโดนีเซีย คาดมูลค่าการลงทุนประมาณ 400-500 ล้านบาท ซึ่งน่าจะได้ข้อสรุปภายในสิ้นปีนี้ 
ด้านบริษัท แอ็ดวานซ์อินฟอร์เมชั่นเทคโนโลยี (AIT) นายศิริพงษ์ อุ่นทรพันธุ์ ประธานกรรมการ บริหารและกรรมการผู้จัดการใหญ่ คาดว่าในปีนี้บริษัทจะมีรายได้รวมไม่ต่ำกว่า 4,000 ล้านบาท ซึ่งต่ำกว่าเป้าหมายเดิมที่เคยคาดการณ์ไว้ เนื่องจากโครงการของภาครัฐและเอกชนที่บริษัทคาดว่าจะเริ่มเข้ามาตามปกติตั้งแต่ไตรมาส 2 แต่หลายๆ โครงการได้ล่าช้าออกไป ซึ่งเป็นผลต่อเนื่องจากสภาวะน้ำท่วมใหญ่
อย่างไรก็ตาม คาดว่าโครงการต่างๆ จะทยอยเปิดประมูลในช่วงที่เหลือของปีนี้ และบริษัทพร้อมเข้าร่วมประมูลงาน ซึ่งจะทำให้บริษัทมีโอกาสชนะการประมูลสูง
“รายได้ปีนี้ไม่ถึงเป้าหมาย แต่ก็มีความเป็นไปได้ที่จะออกมาใกล้เคียงกับปีที่แล้วที่บริษัทมีรายได้รวมประมาณ 4,800 ล้านบาท” นายศิริพงษ์ กล่าว
ปัจจุบันบริษัทมีรายได้จากมูลค่างานที่อยู่ระหว่างรอการรับรู้รายได้ (แบ็กล็อก) จำนวน 2,900 ล้านบาท และคาดว่าจะรับรู้รายได้ประมาณ 1,800 ล้านบาทภายในปีนี้ 
สำหรับธุรกิจในกัมพูชา ขณะนี้เริ่มมีคำสั่งซื้อ (ออร์เดอร์) เข้ามาบ้างแล้ว และคาดว่าสิ้นปีนี้จะรู้ผลการศึกษาการเปิดสำนักงานตัวแทนในประเทศพม่า
นายศิริวัฒน์ วงศ์จารุกร กรรมการผู้จัดการใหญ่ เอ็ม เอฟ อี ซี (MFEC) กล่าวอย่างมั่นใจว่า ปีนี้จะมีรายได้เติบโต 15% ตามเป้าหมาย แม้ว่าในไตรมาส 2 มีกำไรเพียง 34 ล้านบาท ลดลง 45% จากช่วงเดียวกันของปีก่อนก็ตาม เนื่องจากลูกค้าเลื่อนส่งมอบงาน 
ปัจจุบันบริษัทมีแบ็กล็อกอยู่ที่ 1,340 ล้านบาท คาดว่าจะทยอยรับรู้รายได้ปีนี้ประมาณ 60-70% และมั่นใจว่าครึ่งปีหลังธุรกิจเติบโตได้ดีกว่าครึ่งปีแรก โดยขณะนี้เตรียมประมูลงานรัฐวิสาหกิจมูลค่าประมาณ 2,600 ล้านบาท และคาดว่ามีโอกาสได้งานสูง